ድርጅት ማለት ሁለትና ከዚያ በላይ የሆኑ ሰዎች ወይንም ስብስቦች በዓላማቸው ወይንም በእምነታቸው ዙሪያ የሚሰባሰቡ የሰዎች ማኅበር ወይንም የወል ማዕከል ነው። የየአንዳንዱ ድርጅት ኅልውና የሚወሰነው ደግሞ ድርጅቱ በቆመለት አላማና ግብ ስለሆነ ኅልውናው ጊዜያዊ ወይንም ቋሚ ሊሆን ይችላል። ድርጅት የሕዝብ ችግር ለመፍታት ወይም ለአባላቱ የተሻለን ለማድረግ በፍላጎት የሚቋቋም አጭርና ረጅም ራዕዮችን ለማሳካት የሚያስችል ተቋምና አሰባሳቢ ማእድም ነው። ድርጅት ኅልውና የሚኖረው የሕዝብ ችግር ለመፍታት ከሕዝብ ችግር ሲፈጠር ብቻ ነው። የሕዝብን የተፈጠረ ችግር ለመፍታት ከሕዝብ ችግር የማይፈጠር ድርጅት ሕይዎት የለውም። በኢትዮጵያ የፖለቲካ ታሪክ ውስጥ ባለፉት አርባ አራት አመታት የተፈጠሩት የጎሳ ድርጅቶች የጭቆና ታሪክ ፈብርከው ከሕዝብ ችግር ጋር ግንኙነት የሌላቸው የፖለቲካ ትርክቶች ፈጥረው ሕይወት አልባ በመሆን የራስ መንግሥት ለመፍጠር ከመሰባሰባቸው በፊት፣ ኢትዮጵያ ውስጥ ነበረ ስለሚባለው ጭቆና መርምሮ ጥናት ያቀረበ ሰው የለም። ከየካቲት ወር 1966 ዓ.ም. ጀምሮ የኢትዮጵያ ሕዝብ ያነሳቸው ጥያቄዎች መብት ይጨመርልን የሚል እንጂ አንዳቸውም ተጨቆንን የሚል ሕዝባዊ ጥያቄ አልነበረም። መብት ይጨመርልን የሚለውን የኢትዮጵያ ሕዝብ ጥያቄ በመቀማት የጭቆና ትርክት የፈጠሩበትና የራስ መንግሥት ለመፍጠር ማርክሳዊ ሌኒናዊ ርዕዮተ ዓለም የተጎናጸፉበት ጎሰኛ የግራ ፖለቲከኞች ናቸው።
